**Divadelné predstavenie**

Na začiatku školského roka 2016/2017 zahájil v našej škole činnosť divadelný krúžok pod vedením p. uč. M. Drndášovej, T. Pardelovej a M. Vojtkovej. O krúžok žiaci prejavili veľký záujem, o čom svedčil počet prihlásených. Počas úvodných stretnutí deti pod vedením učiteliek trénovali správnu výslovnosť, dýchanie, učili sa odbúravať trému, skúšali si svoje herecké schopnosti v krátkych dramatických výstupoch.

Od začiatku decembra sme začali s nácvikom divadelnej hry s rozprávkovým motívom pod názvom Červená Čiapočka a tí druhí. Väčšina detí mala záujem v divadelnej hre účinkovať a tie, ktoré odvahu nemali, pomáhali p. uč. Drndášovej pri výrobe kulís. Proces prípravy divadelného predstavenia bol náročný a komplikovaný, pretože všetky naše deti boli začiatočníci a nemali s divadlom nijakú skúsenosť. Naučené texty skĺbiť s pohybom na javisku bolo pre nejedného z nich „ťažkým orieškom“. Postupne však naberali zručnosti i odvahu vložiť do svojho vystúpenia na javisku niečo zo seba samého. A tak sa nám pred očami z týždňa na týždeň menili na malých veľkých hercov.

Okrem kulís bolo potrebné ušiť aj kostýmy, s čím nám pomohla pani Poláčiková z Liesku, za čo sme jej všetci veľmi vďační.

A potom prišiel 7. jún 2017, veľký deň nás všetkých, kedy sme mali odprezentovať pred žiakmi a učiteľmi školy našu celoročnú prácu. V tento deň sme v dopoludňajších hodinách odohrali dve predstavenia pre I. a II. stupeň. Na našu veľkú radosť sa obe stretli s nečakaným úspechom. Každé obecenstvo počas predstavenia reagovalo inak. My v zákulisí sme sa úprimne tešili z obyčajného detského úsmevu či hlasného tínedžerského smiechu. Po druhom predstavení vypukla medzi našimi hercami a obrovská eufória. Ovládol ich úžasný pocit z perfektne odvedenej práce. Asi až v tej chvíli pochopili, že tá drina, to množstvo textu, ktoré museli nasúkať do hláv, nespočetné hodiny, ktoré venovali príprave, skutočne stáli za to. My, učiteľky, sme sa tešili spolu s nimi a možno ešte viac.

Naše veľké poďakovanie patrí F. Kubicovi, ktorý nám zabezpečil ozvučenie divadelného predstavenia. Jeho práca bola precízna a bezchybná, čo samozrejme prispelo k hladkému priebehu vystúpenia. Nesmieme zabudnúť ani na pani A. Romaňákovú, ktorá bola našou dvornou maskérkou a aj vďaka jej pekným maskám zostali niektoré deti dlho nespoznané.

Na záver si ešte dovoľujeme pozvať obyvateľov našej obce dňa 29. 6. 2017 o 18,00 hod. do kultúrneho domu na reprízu nášho divadelného predstavenia. Už teraz sa tešíme na Vašu účasť a prajeme dobrú zábavu.

Mgr. Miroslava Vojtková